## Pravilnik o uvjetima i načinu obavljanja pokusne plovidbe

### NN 10/2008 (23.1.2008.), Pravilnik o uvjetima i načinu obavljanja pokusne plovidbe

# MINISTARSTVO, MORA, TURIZMA, PROMETA I RAZVITKA

**298**

Na temelju članka 1021. stavak 1. alineja 7. Pomorskog zakonika (»Narodne
novine«, br. 181/04 i 76/07) ministar mora, turizma, prometa i razvitka
Republike Hrvatske donosi

## PRAVILNIK

### O UVJETIMA I NAČINU OBAVLJANJA POKUSNE PLOVIDBE

Članak 1.

Ovim se Pravilnikom propisuju uvjeti i način obavljanja pokusne plovidbe
postojećeg broda i broda u gradnji u unutrašnjim morskim vodama i teritorijalnom
moru Republike Hrvatske.
Odredbe ovoga Pravilnika se primjenjuju na sve brodove, bez obzira na njihovu
državnu pripadnost, koji pokusnu plovidbu obavljaju u unutrašnjim morskim
vodama i teritorijalnom moru Republike Hrvatske.

Članak 2.

Pokusna plovidba broda u smislu ovog Pravilnika jest plovidba broda u gradnji
ili postojećeg broda na kojemu je obavljena preinaka ili popravak od bitnog
utjecaja na sposobnost za plovidbu i/ili pri obavljanju osnovnoga, redovitog ili
izvanrednoga pregleda postojećeg broda, od isplovljavanja do uplovljavanja broda
u luku.
Tijekom pokusne plovidbe brod ne smije prevoziti putnike, a brod u gradnji ni
teret izuzev tereta neophodnog za obavljanje radova i ispitivanja.

Članak 3.

Pregled broda radi utvrđivanja njegove sposobnosti za obavljanje pokusne
plovidbe je obvezan pregled kojemu podliježe brod prije polaska na pokusnu
plovidbu.
Opseg pregleda treba biti takav da se sa sigurnošću može utvrditi da brod
udovoljava posebnim uvjetima u kojima se obavlja pokusna plovidba.
Opseg i način pregleda propisan je Tehničkim pravilima za statutarnu
certifikaciju pomorskih objekata.
Pregled obavlja Hrvatski Registar brodova, kao priznata organizacija ovlaštena
za obavljanje ove vrste pregleda, temeljem Ugovora o prijenosu ovlaštenja između
Ministarstva i priznate organizacije.

Članak 4.

Na temelju obavljenog pregleda, priznata organizacija iz članka 3. izdaje
Svjedodžbu o sposobnosti broda za obavljanje pokusne plovidbe, kojom se
potvrđuje da je brod sposoban za obavljanje pokusne plovidbe.
Navedena svjedodžba ne zamjenjuje brodske isprave propisane međunarodnim
konvencijama, koje brod mora imati sukladno propisima države čiju zastavu vije
tijekom obavljanja pokusne plovidbe.

Članak 5.

Brodogradilište ili vlasnik broda su dužni najkasnije 8 dana prije početka
pokusne plovidbe nadležnoj lučkoj kapetaniji podnijeti zahtjev za izdavanje
odobrenja za obavljanje pokusne plovidbe.
U zahtjevu mora biti navedeno mjesto i vrijeme obavljanja pokusne plovidbe
broda, popis radova koji će se za vrijeme pokusne plovidbe izvoditi, te podaci o
vrsti broda, BT, snazi motora i granicama plovidbe broda.

Članak 6.

Na postojećem brodu kojim se obavlja pokusna plovidba mora biti ukrcan najmanji
broj članova posade s odgovarajućim ispravama o osposobljenosti.
Na brodu u gradnji kojim se obavlja pokusna plovidba najmanji broj članova
posade određuje nadležna lučka kapetanija, s obzirom na kategoriju plovidbe za
koju se brod gradi, njegovu veličinu, namjenu i snagu porivnog uređaja, te o
istome izdaje Uvjerenje o najmanjem broju članova posade.
Na brodu kojim se obavlja pokusna plovidba mogu se, osim članova posade,
nalaziti i osobe zaposlene na brodu radi obavljanja ili nadziranja radova, te
ispitivanja.
Ukupan broj članova posade i osoba iz stavka 3. ovog članka ne smije prelaziti
najveći dopušteni broj osoba utvrđen Svjedodžbom o sposobnosti broda za
obavljanje pokusne plovidbe.
Članovi posade i osobe iz stavka 3. ovog članka moraju biti pravovremeno
upoznati s radnjama koje će se izvoditi na brodu za vrijeme pokusne plovidbe,
postupcima za siguran rad broda i postup­cima za zaštitu okoliša, uključujući
postupke za kritične situacije.

Članak 7.

Zapovjednik broda u gradnji kojim se obavlja pokusna plovidba mora imati
najmanje dvije godine plovidbenog staža u svojstvu zapovjednika broda u
kategoriji plovidbe za koju se brod gradi.

Članak 8.

Nadležna lučka kapetanija može zabraniti obavljanje pokusne plovidbe tijekom
koje se izvode radovi na brodu uz upotrebu sredstava, materijala odnosno opreme
koja predstavlja neposrednu opasnost za brod, ukrcane osobe ili okolinu, ili ako
se na mjestu obavljanja pokusne plovidbe obavljaju druge aktivnosti koje mogu
ugroziti sigurno odvijanje pokusne plovidbe.

Članak 9.

Stupanjem na snagu ovog Pravilnika prestaje važiti Pravilnik o obavljanju
pokusne vožnje broda (»Narodne novine«, br. 97/95).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-01/129
Urbroj: 530-04-07-1
Zagreb, 21. prosinca 2007.

Ministar
**Božidar Kalmeta**, v. r.

Pravilnik, NN 10/2008-298
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)